CELEX: 52020PC0199
Language: lt
Date: 2020-05-08
Title: Pasiūlymas TARYBOS ĮGYVENDINIMO REGLAMENTAS kuriuo dėl COVID-19 krizės protrūkio keičiamos Įgyvendinimo reglamento (ES) 2019/2026 taikymo datos

EUROPOS KOMISIJA
            Briuselis, 2020 05 08
            COM(2020) 199 final
            2020/0083(NLE)
            Pasiūlymas
            TARYBOS ĮGYVENDINIMO REGLAMENTAS
            kuriuo dėl COVID-19 krizės protrūkio keičiamos Įgyvendinimo reglamento (ES) 2019/2026 taikymo datos
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               2019 m. lapkričio 21 d. Taryba priėmė Įgyvendinimo reglamentą (ES) 2019/2026
                  1
               , kuriuo iš dalies keičiamos Įgyvendinimo reglamento (ES) Nr. 282/2011
                  2
                nuostatos dėl prekių tiekimo ar paslaugų teikimo naudojant elektronines sąsajas ir specialių schemų, skirtų apmokestinamiesiems asmenims, teikiantiems paslaugas neapmokestinamiesiems asmenims, vykdantiems nuotolinę prekybą prekėmis ir tam tikromis šalies viduje tiekiamomis prekėmis.
            
            
               Daugumos tarpvalstybinei įmonių e. prekybai su vartotojais taikomo PVM modernizavimo dokumentų rinkinio (dokumentų rinkinio dėl e. prekybai taikomo PVM) teisės aktų ir įgyvendinimo nuostatų nustatyta taikymo data – 2021 m. sausio 1 d.
            
            
               2020 m. vasario 14 d. Komisija pristatė dabartinę valstybių narių parengties padėtį – informavo, kad dauguma valstybių narių yra patvirtinusios, kad galės pradėti taikyti taisykles laikydamosi termino. Dvi valstybės narės išreiškė susirūpinimą ir paprašė atidėti taikymo datą vienais metais ar daugiau. Komisija sunkumų patiriančioms valstybėms narėms pasiūlė pagalbą įveikiant tuos sunkumus ir tikėjo, kad valstybės narės iki 2021 m. sausio 1 d. bus pasirengusios. 
            
            
               Tačiau dėl nenumatyto COVID-19 krizės protrūkio ir reikšmingo jo poveikio valstybėms narėms teko keisti savo prioritetus ir išteklius, skirtus dokumentų rinkinio dėl e. prekybai taikomo PVM įgyvendinimui, perskirti kovai su šia pandemija. Todėl kitos valstybės narės nebegali užtikrinti, kad iki 2021 m. sausio 1 d. bus pajėgios užbaigti parengiamąjį darbą, kad galėtų pradėti taikyti naujas taisykles. Kyla rimtas pavojus, kad dokumentų rinkinio dėl e. prekybai taikomo PVM įgyvendinimui skirtą nacionalinio lygmens IT sistemą bus vėluojama įdiegti, todėl kelios valstybės narės rizikuoja nepasirengti naujų taisyklių taikymui nuo 2021 m. sausio 1 d. Panašų susirūpinimą išreiškė ir pagrindiniai ekonominės veiklos vykdytojai, ypač pašto ir kurjerių paslaugų teikėjai, paraginę Komisiją dėl COVID-19 krizės atidėti dokumentų rinkinio dėl e. prekybai taikomo PVM taikymo datą šešiais mėnesiais. 
            
            
               2020 m. balandžio 24 d. Komisija surengė susitikimą su valstybėmis narėmis, kad įvertintų jų parengtį nuo 2021 m. sausio 1 d. taikyti naujas taisykles. Dauguma valstybių narių ir vėl patvirtino, kad yra pasirengusios jas taikyti laiku, tačiau pabrėžė, kad dokumentų rinkinio dėl e. prekybai taikomo PVM taikymo nuostatos yra grindžiamos tuo, kad visos valstybės narės turėtų turėti galimybę jas teisingai taikyti, todėl jos būtų pasirengusios pritarti ne ilgesniam kaip šešių mėnesių termino atidėjimui. 
            
            
               Šiuo pasiūlymu siekiama dokumentų rinkinio dėl e. prekybai taikomo PVM įgyvendinimo taisyklių taikymo datas, nurodytas Įgyvendinimo reglamente (ES) 2019/2026 ir numatytas 2021 m. sausio 1 d., atidėti šešiais mėnesiais. Taigi nauja taikymo data turi būti 2021 m. liepos 1 d. Siūloma terminą atidėti šešiais mėnesiais, nes šis atidėjimas turėtų būti kuo trumpesnis, kad papildomi valstybių narių biudžeto nuostoliai būtų kuo mažesni.
            
            
               •Suderinamumas su toje pačioje politikos srityje galiojančiomis nuostatomis
            
            
               Bendras šio pasiūlymo tikslas yra sklandus vidaus rinkos veikimas, ES įmonių konkurencingumas ir poreikis užtikrinti veiksmingą skaitmeninės ekonomikos apmokestinimą. Dokumentų rinkinys dėl e. prekybai taikomo PVM dera su taikysimu apmokestinimo PVM paskirties šalyje principu, nustatytu neseniai priimtame PVM veiksmų plane, kuriam pritarė Taryba
                  3
               . 
            
            
               Be PVM veiksmų plano, dokumentų rinkinys dėl e. prekybai taikomo PVM laikomas viena iš pagrindinių iniciatyvų įgyvendinant bendrosios skaitmeninės rinkos strategiją
                  4
                (toliau – BSR strategija), taip pat bendrosios rinkos strategiją
                  5
                ir e. valdžios veiksmų planą
                  6
               . 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               
                  Pasiūlymas grindžiamas Direktyvos 2006/112/EB
                     7
                   dėl pridėtinės vertės mokesčio bendros sistemos (toliau – PVM direktyva) 397 straipsniu. Šiame straipsnyje numatyta, kad Taryba, remdamasi Komisijos pasiūlymu, vieningai patvirtina PVM direktyvai įgyvendinti būtinas priemones. 
               
            
            
               •Subsidiarumo principas (neišimtinės kompetencijos atveju) 
            
            
               Šiuo pasiūlymu keičiama dokumentų rinkinio dėl e. prekybai taikomo PVM, kurį Tarybą priėmė 2019 m. lapkričio mėn., įgyvendinimo taisyklių taikymo data, kuri šiuo metu yra 2021 m. sausio 1 d. Tai dera su pasiūlymu atidėti dokumentų rinkinio dėl e. prekybai taikomo PVM, įskaitant visus su juo susijusius teisės aktus, taikymo datą. Šis pasiūlymas teikiamas reaguojant į COVID-19 krizės protrūkį, kuriam kilus valstybės narės susiduria su sunkumais kovoje su ekstremaliosios situacijos padariniais nacionaliniu lygmeniu ir dėl kurio kai kurioms iš jų sudėtinga užtikrinti, kad naujų taisyklių taikymo nuo 2021 m. sausio 1 d. parengiamasis darbas būtų užbaigtas. Dokumentų rinkinio dėl e. prekybai taikomo PVM taikymo nuostatos grindžiamos tuo, kad visos valstybės narės turėtų turėti galimybę jas teisingai taikyti.
            
            
               PVM direktyvai įgyvendinti būtinas priemones vieningai patvirtina Taryba, remdamasi Komisijos pasiūlymu. Todėl, siekiant pakeisti jau priimtų įgyvendinimo priemonių taikymo datą, yra būtinas Komisijos pasiūlymas, nes vienašaliais nacionalinio lygmens veiksmais to pasiekti neįmanoma.
            
            
               
                  Taigi pasiūlymas atitinka subsidiarumo principą.
               
            
         
         
            
               •Proporcingumo principas
            
            
               
                  Pasiūlymas atitinka proporcingumo principą, t. y. juo neviršijama to, kas būtina Sutartyse nustatytiems tikslams ir visų pirma tikslui užtikrinti sklandų bendrosios rinkos veikimą pasiekti. Kaip ir atitikties subsidiarumo principui atveju valstybės narės negali išspręsti klausimų be pasiūlymo pakeisti Tarybos įgyvendinimo reglamento taikymo datą.
               
            
            
               •Priemonės pasirinkimas
            
            
               Šiuo pasiūlymu iš dalies keičiamas Tarybos įgyvendinimo reglamentas (ES) 2019/2026. Vienintelis pakeitimas yra taikymo datos atidėjimas.
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               Šiuo pasiūlymu reaguojama į didelį kai kurių valstybių narių, pašto ir kurjerių paslaugų teikėjų Komisijai išreikštą susirūpinimą dėl to, kad dėl kilusios COVID-19 krizės jie nespės nacionaliniu lygmeniu užbaigti parengiamojo darbo, susijusio su dokumentų rinkiniu dėl e. prekybai taikomo PVM, kad galėtų nuo 2021 m. sausio 1 d. taikyti naujas taisykles.
            
            
               2020 m. balandžio 24 d. Komisija surengė susitikimą su valstybėmis narėmis, kad įvertintų jų parengtį nuo 2021 m. sausio 1 d. taikyti naujas taisykles. Dauguma valstybių narių ir vėl patvirtino, kad yra pasirengusios jas taikyti laiku, tačiau pabrėžė, kad dokumentų rinkinio dėl e. prekybai taikomo PVM taikymo nuostatos yra grindžiamos tuo, kad visos valstybės narės turėtų turėti galimybę jas teisingai taikyti, todėl jos būtų pasirengusios pritarti ne ilgesniam kaip šešių mėnesių termino atidėjimui. 
            
            
               •Poveikio vertinimas
            
            
               Buvo atliktas pasiūlymo, lėmusio E. prekybos PVM direktyvos
                  8
                priėmimą, poveikio vertinimas. Remiantis šia direktyva parengtos įgyvendinimo taisyklės, nustatytos Įgyvendinimo reglamente (ES) 282/2011 su pakeitimais, padarytais Įgyvendinimo reglamentu (ES) 2019/2026. Šiuo pasiūlymu dėl COVID-19 krizės tik keičiama šių pakeitimų taikymo data.
            
            
               •Reglamentavimo tinkamumas ir supaprastinimas
            
            
               
                  Pagrindinis šio pasiūlymo tikslas – dėl COVID-19 krizės protrūkio dokumentų rinkinio dėl e. prekybai taikomo PVM taikymo datą atidėti šešiais mėnesiais.
               
               
                  Pasiūlymu nekeičiama įgyvendinimo taisyklių esmė, o tik atidedama jų taikymo data.
               
            
            
               4.POVEIKIS BIUDŽETUI
            
            
               Šis pasiūlymas yra projekto atidėti dokumentų rinkinio dėl e. prekybai taikomo PVM taikymo datą dalis. 
            
            
               Jau priimto dokumentų rinkinio dėl e. prekybai taikomo PVM poveikis biudžetui išsamiai išdėstytas pasiūlymo dėl Tarybos direktyvos 2017/2455 aiškinamajame memorandume (COM(2016) 757 final)
                  9
               .
            
            
               
                  Apskaičiuota, kad, sėkmingai neįgyvendinus dokumentų rinkinio dėl e. prekybai taikomo PVM, valstybių narių biudžeto nuostoliai kasmet sudarys apie 5–7 mlrd. EUR. Taigi dėl šešių mėnesių atidėjimo būtų patirta apie 2,5–3,5 mlrd. EUR nuostolių. Tačiau, jei valstybės narės ir įmonės nėra pasirengusios taikyti naujų e. prekybai taikomo PVM taisyklių, kilus netinkamo sistemos veikimo rizikai galėtų būti patirti beveik tokio pat dydžio nuostoliai.
               
            
            
               5.KITI ELEMENTAI
            
            
               •Įgyvendinimo planai ir stebėsena, vertinimas ir ataskaitų teikimo tvarka
            
            
               
                  Įgyvendinimą stebės Nuolatinis administracinio bendradarbiavimo komitetas, remiamas jo informacinių technologijų pakomitečio, ir Nuolatinis informacinių technologijų komitetas. 
               
            
         
         
            
               •Išsamus konkrečių pasiūlymo nuostatų paaiškinimas
            
            
               Šis pasiūlymas yra susijęs tik su jau priimtų dokumentų rinkinio dėl e. prekybai taikomo PVM įgyvendinimo nuostatų, išdėstytų Įgyvendinimo reglamente (ES) 2019/2026, taikymo data. Šių naujų taisyklių taikymo data, kuri iš pradžių buvo nustatyta 2021 m. sausio 1 d., atidedama šešiais mėnesiais. Vadinasi, nuostatos turi būti taikomos ne nuo 2021 m. sausio 1 d., o nuo 2021 m. liepos 1 d. Įregistruoti apmokestinamuosius asmenis, kad jie galėtų naudotis viena iš naujų schemų, turi būti galima likus trims mėnesiams iki taikymo datos, t. y. nuo 2021 m. balandžio 1 d. Dabartinis PVM deklaracijų taisymo mechanizmas bus ir toliau taikomas PVM deklaracijoms iki 2021 m. antro ketvirčio imtinai.
            
            
               Šis pasiūlymas teikiamas dėl COVID-19 krizės protrūkio, kuriam kilus valstybės narės patiria spaudimą nedelsdamos reaguoti ir skubiai nacionaliniu lygmeniu patvirtinti priemones, kad būtų sušvelninti krizės padariniai įmonėms ir visuomenei. Dėl šių beprecedenčių išskirtinių aplinkybių kelios valstybės narės negali užtikrinti, kad spės užbaigti parengiamąjį darbą, kad galėtų nuo 2021 m. sausio 1 d. taikyti naujas dokumentų rinkinio dėl e. prekybai taikomo PVM taisykles.
            
            
               2020/0083 (NLE)
            
            
               Pasiūlymas
            
            
               TARYBOS ĮGYVENDINIMO REGLAMENTAS
            
            
               kuriuo dėl COVID-19 krizės protrūkio keičiamos Įgyvendinimo reglamento (ES) 2019/2026 taikymo datos
               
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  10
               , ypač į jos 397 straipsnį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)Tarybos įgyvendinimo reglamente (ES) Nr. 282/2011
                  11
                nustatomos specialių schemų, skirtų apmokestinamiesiems asmenims, teikiantiems paslaugas neapmokestinamiesiems asmenims, išsamios nuostatos;
            
            
               (2)Tarybos įgyvendinimo reglamentu (ES) 2019/2026
                  12
                šios nuostatos iš dalies keičiamos išplečiant šių galiojančių specialių schemų taikymo sritį ir į pridėtinės vertės mokesčio (PVM) modernizavimo teisės aktų rinkinį įtraukiant naują tarpvalstybinės įmonių e. prekybos su vartotojais schemą. Tie pakeitimai turi būti taikomi nuo 2021 m. sausio 1 d.;
            
            
               (3)2020 m. sausio 30 d. Pasaulio sveikatos organizacija (toliau – PSO) COVID-19 protrūkį paskelbė tarptautinio masto pavojaus visuomenės sveikatai situacija. 2020 m. kovo 11 d. PSO COVID-19 protrūkį paskelbė pandemija. Užsikrėtimo COVID-19 atvejai užfiksuoti visose valstybėse narėse. Dėl grėsmingai augančio užsikrėtimo atvejų skaičiaus ir prieinamų veiksmingų kovos su COVID-19 protrūkiu priemonių trūkumo daugelis valstybių narių paskelbė nacionalinę nepaprastąją padėtį; 
            
            
               (4)dėl COVID-19 krizės protrūkio susiklostė nenumatyta beprecedentė ekstremalioji situacija, daranti didelį poveikį valstybėms narėms ir verčianti jas imtis neatidėliotinų nacionalinio lygmens veiksmų kilusiai krizei įveikti. Šiam prioritetui tenka perskirti kitoms problemoms spręsti skirtus išteklius. Dėl šios krizės kelioms valstybėms narėms sudėtinga užbaigti plėtoti IT sistemas, kurių reikia, kad būtų galima nuo 2021 m. sausio 1 d. laikytis taisyklių, nustatytų Įgyvendinimo reglamente (ES) 2019/2026. Todėl kelios valstybės narės ir pašto bei kurjerių paslaugų teikėjai paprašė atidėti Įgyvendinimo reglamento (ES) 2019/2026 taikymo datas; 
            
            
               (5)atsižvelgiant į sunkumus, su kuriais susiduria valstybės narės siekdamos įveikti COVID-19 krizę, ir į tai, kad naujos nuostatos grindžiamos principu, kad visos valstybės narės turi atnaujinti savo IT sistemas, kad galėtų taikyti Įgyvendinimo reglamente (ES) 2019/2026 nustatytas nuostatas ir taip užtikrinti informacijos ir mokėjimų surinkimą ir perdavimą pagal pakeistas schemas, būtina atidėti šio reglamento taikymo datas šešiais mėnesiais. Termino atidėjimas šešiais mėnesiais yra tinkamas, nes atidėjimas turėtų būti kuo trumpesnis, kad papildomi valstybių narių biudžeto nuostoliai būtų kuo mažesni; 
            
            
               (6)todėl Įgyvendinimo reglamentas (ES) 2019/2026 turėtų būti atitinkamai iš dalies pakeistas,
            
            
               PRIĖMĖ ŠĮ REGLAMENTĄ:
            
            
               1 straipsnis
            
         
         
            
               Įgyvendinimo reglamentas (ES) 2019/2026 iš dalies keičiamas taip:
            
            
               (1)1 straipsnio 5 dalyje, kuria keičiamas Įgyvendinimo reglamento (ES) Nr. 282/2011 XI skyriaus 2 skirsnis, 61 straipsnio 1 dalis pakeičiama taip:
            
            
               „
            
            
               1.PVM deklaracijoje nurodytų skaičių pakeitimus, susijusius su mokestiniais laikotarpiais iki antro 2021 m. mokestinio laikotarpio imtinai, kai ta PVM deklaracija jau pateikta, galima daryti tik tą deklaraciją taisant, o ne tikslinant paskesnę deklaraciją.
            
            
               PVM deklaracijoje nurodytų skaičių pakeitimus, susijusius su mokestiniais laikotarpiais nuo trečio 2021 m. mokestinio laikotarpio, kai ta PVM deklaracija jau pateikta, galima daryti tik tikslinant paskesnę deklaraciją.“;
            
            
            
               (2)2 straipsnio antra ir trečia pastraipos pakeičiamos taip:
            
            
            
               „Jis taikomas nuo 2021 m. liepos 1 d.
            
            
               Tačiau valstybės narės leidžia apmokestinamiesiems asmenims ir jų vardu veikiantiems tarpininkams informaciją, kaip nurodyta Direktyvos 2006/112/EB 360, 369c arba 369o straipsniuose, reikalingą registracijai pagal specialias schemas, pateikti nuo 2021 m. balandžio 1 d.“.
            
            
            
               2 straipsnis
            
            
               Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Šis reglamentas privalomas visas ir tiesiogiai taikomas visose valstybėse narėse.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        2019 m. lapkričio 21 d. Tarybos įgyvendinimo reglamentas (ES) 2019/2026, kuriuo iš dalies keičiamos Įgyvendinimo reglamento (ES) Nr. 282/2011 nuostatos dėl prekių tiekimo ar paslaugų teikimo naudojant elektronines sąsajas ir specialių schemų, skirtų apmokestinamiesiems asmenims, teikiantiems paslaugas neapmokestinamiesiems asmenims, vykdantiems nuotolinę prekybą prekėmis ir tam tikromis šalies viduje tiekiamomis prekėmis (OL L 313, 2019 12 4, p. 14).
               
               
                  
                     (2)
                  
                        2011 m. kovo 15 d. Tarybos įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės (OL L 77, 2011 3 23, p. 1).
               
               
                  
                     (3)
                  
                        
                  http://www.consilium.europa.eu/en/press/press-releases/2016/05/25-conclusions-vat-action-plan/
                   
               
               
                  
                     (4)
                  
                        COM(2015) 192 final.
               
               
                  
                     (5)
                  
                        COM(2015) 550 final.
               
               
                  
                     (6)
                  
                        COM(2016) 179 final.
               
               
                  
                     (7)
                  
                        OL L 347, 2006 12 11, p. 1.
               
               
                  
                     (8)
                  
                        KOMISIJOS TARNYBŲ DARBINIS DOKUMENTAS „POVEIKIO VERTINIMAS“, pridedamas prie pasiūlymų dėl Tarybos direktyvos, Tarybos įgyvendinimo reglamento ir Tarybos reglamento dėl tarpvalstybinei įmonių e. prekybai su vartotojais taikomo PVM modernizavimo,
                     https://eur-lex.europa.eu/legal-content/EN/TXT/?uri=SWD:2016:0379:FIN.
               
               
                  
                     (9)
                  
                        Pasiūlymas dėl TARYBOS DIREKTYVOS, kuria dėl tam tikrų pridėtinės vertės mokesčio prievolių, taikomų paslaugų teikimui ir nuotolinei prekybai prekėmis, iš dalies keičiamos Direktyva 2006/112/EB ir Direktyva 2009/132/EB.COM/2016/0757 final – 2016/0370 (CNS), https://eur-lex.europa.eu/legal-content/LT/TXT/?qid=1586260266830&uri=CELEX:52016PC0757.
               
               
                  
                     (10)
                  
                        OL L 347, 2006 12 11, p. 1.
               
               
                  
                     (11)
                  
                        2011 m. kovo 15 d. Tarybos įgyvendinimo reglamentas (ES) Nr. 282/2011, kuriuo nustatomos Direktyvos 2006/112/EB dėl pridėtinės vertės mokesčio bendros sistemos įgyvendinimo priemonės (OL L 77, 2011 3 23, p. 1).
               
               
                  
                     (12)
                  
                        2019 m. lapkričio 21 d. Tarybos įgyvendinimo reglamentas (ES) 2019/2026, kuriuo iš dalies keičiamos Įgyvendinimo reglamento (ES) Nr. 282/2011 nuostatos dėl prekių tiekimo ar paslaugų teikimo naudojant elektronines sąsajas ir specialių schemų, skirtų apmokestinamiesiems asmenims, teikiantiems paslaugas neapmokestinamiesiems asmenims, vykdantiems nuotolinę prekybą prekėmis ir tam tikromis šalies viduje tiekiamomis prekėmis (OL L 313, 2019 12 4, p. 14).